CELEX: 32011D0363
Language: lt
Date: 1308528000000
Title: 2011/363/ES: 2011 m. birželio 20 d. Tarybos įgyvendinimo sprendimas, leisti Rumunijai taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio

23.6.2011   
            
            
               LT
            
            
               Europos Sąjungos oficialusis leidinys
            
            
               L 163/26
            
         TARYBOS ĮGYVENDINIMO SPRENDIMAS
   2011 m. birželio 20 d.
   leisti Rumunijai taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio
   (2011/363/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               Raštais, kuriuos Komisija užregistravo 2009 m. lapkričio 4 d., 2010 m. liepos 2 d., 2010 m. liepos 26 d. ir 2010 m. gruodžio 20 d. Rumunija paprašė leidimo dvejus metus PVM mokėjimo prievolę taikyti apmokestinamajam asmeniui, kuriam tiekiami tam tikri grūdai ir aliejinių augalų sėklos, taip nukrypstant nuo PVM direktyvos 193 straipsnio. Rumunija pareiškė, kad ji neprašys tokio leidimo pratęsti.
            
         
               (2)
            
            
               2011 m. kovo 15 d. raštu Komisija apie Rumunijos prašymą pranešė kitoms valstybėms narėms. 2011 m. kovo 22 d. raštu Komisija pranešė Rumunijai, kad turi visą, jos nuomone, prašymams įvertinti reikalingą informaciją.
            
         
               (3)
            
            
               Rumunija yra pastebėjusi mokestinio sukčiavimo atvejų, kai prekiaujama tam tikrais neperdirbtais žemės ūkio produktais – grūdais ir aliejinių augalų sėklomis. Kai kurie ūkinės veiklos vykdytojai, pristatę prekes, ypač tuomet kai jie jas yra įsigiję nemokėdami PVM, neperveda PVM į biudžetą. Vis dėlto jų klientai turi teisę į PVM atskaitą, nes turi galiojančią sąskaitą faktūrą.
            
         
               (4)
            
            
               Nustačius, kad prievolė sumokėti PVM vietoj tiekėjo tenka apmokestinamajam asmeniui, kuriam prekės tiekiamos, reikštų laikinos ir skubios priemonės taikymą, dėl kurios būtų galima pasiekti, kad toks sukčiavimas nebebūtų įmanomas. Taikant tokią specialią priemonę dvejus metus Rumunijai turėtų užtekti laiko žemės ūkio sektoriuje nustatyti galutines su Direktyva 2006/112/EB suderinamas priemones, dėl kurių tokiu sukčiavimo būdu pasinaudoti būtų neįmanoma.
            
         
               (5)
            
            
               Kad sukčiavimas nebūtų perkeltas į etapą, kai prekės perdirbamos į maisto ar pramonės produktus ar į kitus produktus, reikėtų, kad Rumunija atitinkamiems apmokestinamiesiems asmenims kartu nustatytų atitinkamas deklaravimo ir kontrolės priemones ir apie tai praneštų Komisijai.
            
         
               (6)
            
            
               Siekiant, kad ši speciali priemonė būtų taikoma tik neperdirbtiems žemės ūkio produktams ir kad atitinkami apmokestinamieji asmenys nepatirtų neproporcingai didelės administracinės naštos ar kad nebūtų sukelta grėsmė jų teisiniam saugumui, minėtoms prekėms įvardyti reikėtų naudotis 1987 m. liepos 23 d. Tarybos reglamentu (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (2) nustatyta kombinuotąja nomenklatūra.
            
         
               (7)
            
            
               Ši speciali priemonė yra pagrįsta ir proporcinga siekiamiems tikslams. Jos taikymo laikotarpis ribotas, ji susijusi tik su tam tikromis tiksliai įvardytomis prekėmis, kurios paprastai galutiniam vartojimui neskirtos ir kurios tapo mokestinio sukčiavimo, dėl kurio smarkiai sumažėjo PVM įplaukos, objektu. Atsižvelgiant į tokių mokestinių nuostolių dydį, ši priemonė turėtų būti patvirtinta kuo greičiau.
            
         
               (8)
            
            
               Dėl tokios specialios priemonės nepasikeis galutinio vartojimo etape surenkama Rumunijos pajamų, surenkamų iš PVM, bendra suma, ir todėl ji neturės neigiamos įtakos Europos Sąjungos nuosaviems ištekliams, gaunamiems iš PVM,
            
         PRIĖMĖ ŠĮ SPRENDIMĄ:
   1 straipsnis
   Nukrypstant nuo Direktyvos 2006/112/EB 193 straipsnio, Rumunijai leidžiama nustatyti, kad prievolė sumokėti PVM tenka apmokestinamajam asmeniui, kuriam tiekiamos šios Reglamentu (EEB) Nr. 2658/87 nustatytoje kombinuotoje nomenklatūroje išvardytos prekės:
   
               KN kodas
            
            
               Produktas
            
         
               1001 10 00
            
            
               Kietieji kviečiai
            
         
               1001 90 10
            
            
               Kviečiai spelta (Triticum aestivum var. spelta), skirti sėjai
            
         
               ex 1001 90 91
            
            
               Paprastieji kviečiai, skirti sėjai
            
         
               ex 1001 90 99
            
            
               Kiti kviečiai spelta ir paprastieji kviečiai, neskirti sėjai
            
         
               1002 00 00
            
            
               Rugiai
            
         
               1003 00
            
            
               Miežiai
            
         
               1005
            
            
               Kukurūzai
            
         
               1201 00
            
            
               Sojos pupelės, skaldytos arba neskaldytos
            
         
               1205
            
            
               Rapsų arba rapsukų sėklos, skaldytos arba neskaldytos
            
         
               1206 00
            
            
               Saulėgrąžų sėklos, skaldytos arba neskaldytos
            
         
               1212 91
            
            
               Cukriniai runkeliai
            
         2 straipsnis
   1 straipsnyje nustatytas leidimas galios tik tada, jei Rumunija įves deklaravimo prievoles bei atitinkamas ir veiksmingas kontrolės priemones, taikomas apmokestinamiems asmenims, tiekiantiems prekes, kurioms taikomas minėtas leidimas.
   Rumunija Komisijai praneša apie pirmoje pastraipoje numatytų prievolių ir priemonių įvedimą.
   3 straipsnis
   Šis sprendimas įsigalioja pranešimo apie jį dieną.
   Jis taikomas nuo 2011 m. birželio 1 d. iki 2013 m. gegužės 31 d.
   4 straipsnis
   Šis sprendimas skirtas Rumunijai.
   
      Priimta Liuksemburge 2011 m. birželio 20 d.
      
         
            Tarybos vardu
         
         
            Pirmininkas
         
         MATOLCSY Gy.
      
   
   
      (1)  OL L 347, 2006 12 11, p. 1.
   
      (2)  OL L 256, 1987 9 7, p. 1.